b'\n_START_ARTICLE_\nZlato kralja Matja\xc5\xbea\n_START_PARAGRAPH_\nZlato kralja Matja\xc5\xbea je slovenska ljudska pravljica.\n_START_SECTION_\nKratka obnova\n_START_PARAGRAPH_\nSiroma\xc5\xa1no dekle zadnji dan v letu sredi gozda odkrije votlino, v kateri najde spe\xc4\x8dega kralja Matja\xc5\xbea ter njegovo vojsko. Okoli njih opazi seno, ki si ga natla\xc4\x8di v predpasnik. Nehote zaro\xc5\xbelja z verigo, zaradi \xc4\x8desar se kralj Matja\xc5\xbe in njegovi mo\xc5\xbeje zbudijo. Ste\xc4\x8de iz jame in ko se ozre, jame ni ve\xc4\x8d, namesto sena pa ji v predpasniku ostane zlato.\n_START_SECTION_\nLiki\n_START_PARAGRAPH_\nV pravljici je prisotnih ve\xc4\x8d likov. Deklica je tista, zaradi katere se vr\xc5\xa1i dogajanje. S svojo radovednostjo zbudi kralja Matja\xc5\xbea, ki ji potem seno spremeni v zlato._NEWLINE_Lik kralja Matja\xc5\xbea se ve\xc4\x8dkrat pojavlja v ljudskih pravljicah, tako slovenskih kot tudi mad\xc5\xbearskih, hrva\xc5\xa1kih, srbskih, slova\xc5\xa1kih, ukrajinskih, nem\xc5\xa1kih... Slovi po svojih bojih s Turki, v mad\xc5\xbearskih pripovedkah velja za pravi\xc4\x8dnega kralja, ki se je ve\xc4\x8dkrat ponor\xc4\x8deval iz bogatih gospodov. Po slovenskih verovanjih pa \xc5\xa1e zdaj spi v votlini pod goro Peco._NEWLINE_Poleg deklice in kralja Matja\xc5\xbea pasivno sodelujejo tudi njegovi mo\xc5\xbeje, ki spijo, nato pa se zbudijo.\n_START_SECTION_\nInterpretacija dela\n_START_PARAGRAPH_\nZlato kralja Matja\xc5\xbea je ljudska pravljica, ki se pojavlja v ve\xc4\x8d razli\xc4\x8dicah: Siroma\xc5\xa1no dekle in Kralj Matja\xc5\xbe , \xc5\xbdena pri kralju Matja\xc5\xbeu,... V nekaterih razli\xc4\x8dicah je glavna knji\xc5\xbeevna oseba deklica, ki je sirota, sama skrbi zase in v gozdu i\xc5\xa1\xc4\x8de dra\xc4\x8dje oz. seno, v drugih je pa to \xc5\xbeena, ki i\xc5\xa1\xc4\x8de listje. Skupno jim je to, da so radovedne, kajti ta radovednost jih pripelje v votlino h kralju Matja\xc5\xbeu. V enih razli\xc4\x8dicah je kralj Matja\xc5\xbe \xc5\xbee buden, v drugih ga pa glavna knji\xc5\xbeevna oseba zbudi z ro\xc5\xbeljanjem verige. Dekle si predpasnik napolni s senom ter ste\xc4\x8de iz jame, medtem ko v drugi razli\xc4\x8dici sam kralj Matja\xc5\xbe ponudi \xc5\xbeeni listje ter ji zabi\xc4\x8da, naj se ne ozira nazaj, dokler ne pride do doma. Ko se vsaka izmed njih ozre, jame ni ve\xc4\x8d, predpasniki so pa \xc4\x8dude\xc5\xbeno polni zlata. Na koncu sledi \xc5\xa1e moralni nauk, ki pravi, da v votlino pride le tisti, ki se pred njo znajde zadnji dan v letu, pa \xc5\xa1e sam ne ve kako oz. tisti, ki si resni\xc4\x8dno \xc5\xbeeli, da bi se kralj Matja\xc5\xbe vrnil.\n_START_SECTION_\nMotivno-tematske povezave\n_START_PARAGRAPH_\nV pravljici nastopa ve\xc4\x8d motivov. Glavni motiv je seno, ki se spremeni v zlato. Podoben motiv je uporabljen tudi v pravljici \xc5\xa0picparkeljc (bratov Grimm), kjer kralji\xc4\x8dna iz slame splete zlato s pomo\xc4\x8djo \xc5\xa0picparkeljca. _NEWLINE_Motiva sta tudi votlina in kamnita miza, na kateri spi kralj Matja\xc5\xbe. Pojavljata se v ve\xc4\x8d pravljicah o kralju Matja\xc5\xbeu: Kralj Matja\xc5\xbe, Zadnji boj Kralja Matja\xc5\xbea, Matja\xc5\xbe v podzemski votlini, Matja\xc5\xbeeva vojna z Bogom, Voznik pri Kralju Matja\xc5\xbeu..._NEWLINE_V pravljici se pojavi tudi pravlji\xc4\x8dno \xc5\xa1tevilo sedem; kralju Matja\xc5\xbeu so se brki sedemkrat ovili okoli mize. \xc5\xa0t. sedem je zelo raz\xc5\xa1irjeno tako v slovenski kot tudi v svetovni mladinski knji\xc5\xbeevnosti: Volk in sedem kozli\xc4\x8dkov (brata Grimm), Snegulj\xc4\x8dica in sedem pal\xc4\x8dkov (brata Grimm),...'